Potrivit unui comunicat, inspectorii ANSVSA au primit la data de 03 mai "o notificare din partea Direcţiei Sanitare Veterinare şi pentru Siguranţa Alimentelor (DSVSA) Ilfov prin Sistemul Rapid de Alertă pentru Alimente şi Furaje privind infestarea cu paraziţi a produsului “trunchi de merluciu congelat” cu origine Spania".

"Transportul cu acest tip de produs era alcătuit din 6 loturi, în cantitate totală de 23.060 de kg. În urma efectuării examenului parazitologic, la probele prelevate din patru loturi au fost depistate larvele nematodului Anisakis în viscere, iar în probele din alte două loturi a fost decelată prezenţa larvelor parazitului atât în viscere, cât şi în musculatura dorsală şi cea abdominală", se precizează într-un comunicat de presă al ANSVSA

Ca urmare, operatorul a început retragerea produselor de la comercializare, până în prezent fiind retrase 3.840 de kilograme de peşte de la comercializare (1.578 de kg din loturile de produs cu localizare a parazitului la nivel muscular şi 2.262 de kg din loturile de produs cu localizare viscerală).